text: À Baldigant a li rois dit
   Que il feïssent sans respit
   Les joiaus iluec aporter :
   Veöir les veut et esprouver.
   Et cil nel ont pas destriié ;
   Tout tantost i ont envoiié.
   Et uns vallés trestout errant
   Vint as filles le roi courant.
   Ces nouveles leur a contées
   Ainsi qu'il les ot escoutées.
   Ne leur dist pas qu'il ne savoit
   Liquels laquele avoir devoit.
   Forment en furent esmaries.
   Toutes trois sont de là parties;
   En une chambre sont entrées,
   Et puis si se sont avisées
   Qu'eles en tel lieu se metroient
   Que tout à plain veöir porroient
   Ceaus qui les avoient rouvées
   Au roi leur pere et demandées.
   Lors fist chascune en coste I huis
   De son coutelet I pertuis.
   Nus veöir ne les i povoit
   Et chascune par tout véoit.
  